open-index/open-wikipedia-markdown huggingface dataset:
Αθανάσιος Μπρούφας

Ο **Αθανάσιος Μπρούφας** (Παλαιοκρίμνι, 1850 - Μορίχοβο, 1896) ήταν Έλληνας αγωνιστής από το Παλιοκρίμνι (κοντά στο Πολυκάστανο Κοζάνης) στην επαρχία Βοΐου της Μακεδονίας.
 
## Βιογραφία
Ο Αθανάσιος Μπρούφας γεννήθηκε στο Παλιοκρίμνι (κοντά στο Πολυκάστανο Κοζάνης) στην επαρχία Βοΐου. Στη συνέχεια η οικογένειά του εγκαταστάθηκε στο Στιζάκι (Αηδόνια) Γρεβενών. Μετά την ενηλικίωσή του μετέβη στην Αθήνα, όπου άσκησε το επάγγελμα του κτίστη. Στη συνέχεια επέστρεψε στη Μακεδονία και εξακολούθησε να εργάζεται ως κτίστης. Το 1878, όταν ξέσπασε η Μακεδονική επανάσταση πούλησε την οικία του και εξόπλισε δικό του σώμα, αποτελούμενο από 70 άνδρες. Στο σώμα του συμμετείχαν και οι δύο αδελφοί του.

Κατά τη Μακεδονική επανάσταση του 1896, το Σώμα του αποβιβάστηκε στο Ελευθεροχώρι της Πιερίας στις αρχές Ιουλίου του 1896. Έπειτα από διάφορες συγκρούσεις με τουρκικά αποσπάσματα κινήθηκε προς Μορίχοβο, όπου ο ίδιος σκοτώθηκε και το Σώμα του διαλύθηκε. Πέντε άλλα σώματα ακολούθησαν το Σώμα του Μπρούφα. Τα περισσότερα κινήθηκαν από την ελληνοτουρκική μεθόριο, ενώ ένα επεχείρησε απόβαση στην Παραλία της Πιερίας. Κανένα, όμως, δεν μπόρεσε να κρατηθεί για αρκετό χρόνο και πολλά από αυτά διαλύθηκαν, μόλις εισέδυσαν στο τουρκικό έδαφος.

Ωστόσο, τμήματα των σωμάτων που διαλύθηκαν κάτω από ντόπιους οπλαρχηγούς κινήθηκαν σε διάφορες περιοχές στην Κεντρική και στη Δυτική Μακεδονία και ανέλαβαν ρόλο αρματολικό.

Ακολούθησε η προκήρυξη από την περιοχή της Μεγάλης Πρέσπας, στις 15 Αυγούστου 1896 και οι οπλαρχηγοί διακήρυξαν: «Ημείς, Έλληνες όντες, ελληνικήν την Μακεδονίαν θέλομεν και προς τούτο αγωνιζόμεθα».

Η δράση του Αθανάσιου Μπρούφα δοξάστηκε από τους Έλληνες της Μακεδονίας που τον ύμνησαν με πλήθος δημοτικών τραγουδιών:
:Το λεν οι κούκοι στα βουνά κι οι πέρδικες στα πλάγια,
:το λέει κι ο πετροκότσυφας σ' αντάρτικα λημέρια.
:Οι αντάρτες εσκορπίσανε, γινήκανε μπουλούκια
:ο Μπρούφας στο Μορίχοβο, Ζαρκάδας στα Καϊλάρια,
:κι ο Τάκης ο περήφανος ψηλά στο Περιστέρι.
:Και πάλιν εσυνάχτηκαν στην Παναγιά Λιμνίτσα
:κι εκείθεν στέλνουν προσταγές και την Τουρκιά τρομάζουν:
:Τούρκοι, καθήστε φρόνιμα! Σας καίμε τα χωριά σας.
:Δεν είναι ο περσινός καιρός, Βούλγαροι αρκουδιαραίοι
:μόν' είναι Ελληνόπουλα, που ζούνε στα λαγκάδια
:και πολεμούνε την Τουρκιά και νύχτα και ημέρα


## Παραπομπές


## Εξωτερικοί σύνδεσμοι

* Αθανάσιος Μπρούφας: Ένας πρωτοπόρος του μακεδονικού αγώνα
* Το Παλιοκριμήνι και το χωριό που καταστράφηκε

Μπρουφας
Κατηγορία:Μακεδονική Επανάσταση του 1878
Κατηγορία:Μακεδονική Επανάσταση 1896
Μάθιου Φίσερ

Ο **Μάθιου Τσαρλς Φίσερ** (αγγλικά: *Matthew Charles Fisher*, 7 Μαρτίου 1946) είναι Άγγλος μουσικός και τραγουδοποιός της ψυχεδελικής ροκ και προοδευτικής ροκ σκηνής. Υπήρξε μέλος του συγκροτήματος Procol Harum και τα τραγούδια του- κυρίως μπαλάντες- έκαναν επιτυχία σε πολλές χώρες της Ευρώπης, μεταξύ των οποίων και η Ελλάδα, τη δεκαετία του ' 80.

## Βιογραφία

Ο Μάθιου Τσαρλς Φίσερ, όπως είναι το πλήρες όνομά του (*Matthew Charles Fisher*) γεννήθηκε στις 7 Μαρτίου 1946 στο Αντισκόουμπ του Κρόιντον, στην κομητεία του Σάρεϊ στην Αγγλία. Σήμερα εργάζεται ως προγραμματιστής ηλεκτρονικών υπολογιστών, στη γενέτειρά του.

## Καλλιτεχνική πορεία

Ο Φίσερ είχε ενεργή παρουσία στους Procol Harum και μάλιστα είναι ο άνθρωπος που φρόντισε για τον οργανικό ήχο στο τραγούδι του 1967 «A Whiter Shade of Pale», το οποίο έκανε το συγκρότημα πιο δημοφιλές και έγινε πολλές φορές πλατινένιο.

Έπειτα από την αποχώρησή του από το συγκρότημα, το 1969, είχε πετυχημένη ατομική καριέρα. Μάλιστα, ήταν ιδιαίτερα δημοφιλής στην Ελλάδα τη δεκαετία του ' 80.. Το τραγούδι του «Why did I have to fall in love with you» έκανε μεγάλη επιτυχία και ήταν πρώτο σε ελληνικούς μουσικούς καταλόγους επιτυχιών τα έτη 1986 και 1987. Το τραγούδι αυτό προέρχεται από το άλμπουμ με το ονοματεπώνυμο του καλλιτέχνη, το οποίο κυκλοφόρησε το 1980 αλλά έκανε επιτυχία στην Ελλάδα στα μέσα της δεκαετίας του ' 80.

Δύο από τις δισκογραφικές δουλειές που επιμελήθηκε για το Ρόμπιν Τράουερ , το *Bridge of Sighs* (1974) και το *For Earth Below* (1975), έγιναν χρυσά.

Το παίξιμο εκκλησιαστικού οργάνου (*Hammond organ*) στην εκδοχή σε πιάνο για το "A Whiter Shade of Pale" το 1988 στη δισκογραφική δουλειά με τίτλο *Cristofori's Dream,* βοήθησε το album αυτό  να γίνει επίσης χρυσό.

Ο Φίσερ ήταν συμπαραγωγός ενός άλμπουμ από το συγκρότημα Prairie Madness το 1972, στο οποίο ο ίδιος έπαιξε εκκλησιαστικό όργανο και πιάνο κλαβενσίνο. Με το συγκρότημα αυτό δεν έκανε πολύ μεγάλη επιτυχία.

Η αποχώρησή του από τους Procol Harum έγινε μετά την κυκλοφορία του άλμπουμ τους *A Salty Dog*, του οποίου υπήρξε επίσης παραγωγός. Το 1991 επέστρεψε στο συγκρότημα για το άλμπουμ *The Prodigal Stranger* και κυκλοφόρησε δύο ακόμα δισκογραφικές δουλειές με αυτούς, τις *One More Time - Live in Utrecht 1992* και *The Well's on Fire*. Εκτός αυτού εμφανίστηκε σε δύο DVD με ζωντανή ηχογράφηση, στα "Live in Copenhagen" και "Live at the Union Chapel". Αποχώρησε οριστικά από το συγκρότημα το 2004.

Το 2005, ο τραγουδιστής έκανε μήνυση  εναντίον του πιανίστα, τραγουδιστή και ιδρυτή των Procol Harum, Γκάρι Μπρούκερ και διεκδίκησε τα πνευματικά δικαιώματα της σύνθεσης του τραγουδιού "A Whiter Shade of Pale." Στις 20 Δεκεμβρίου 2006, ο Φίσερ κέρδισε τη δίκη.. Η εν λόγω απόφαση θα πρέπει να επικυρωθεί και από το Ανώτατο Δικαστήριο, κάτι που θα γίνει μέσα στο 2007.

## Παραπομπές


## Εξωτερικοί σύνδεσμοι
* MatthewFisher.com Προσωπική ιστοσελίδα του καλλιτέχνη
* Σελίδα θαυμαστών του τραγουδιστή - στο procolharum.com

Κατηγορία:Άγγλοι μουσικοί
Κατηγορία:Άγγλοι τραγουδιστές
Χέλσινγκμποργκς ΙΦ

Η **Χέλσινγκμποργκς ΙΦ** (σουηδικά: *Helsingborgs IF* ή *HIF*) είναι σουηδική ποδοσφαιρική ομάδα που αγωνίζεται στην πρώτη κατηγορία.

## Ιστορία
Η Χέλσινγκμποργκς ιδρύθηκε στις 4 Ιουνίου 1907 στην πόλη Χέλσινγκμποργκ της Σουηδίας. Έχει χρώματα το κόκκινο και το μπλε και χρησιμοποιεί το στάδιο *Olympia* χωρητικότητας 16.673 θεατών. Τα παρατσούκλια της ομάδας είναι "Οι Kόκκινοι" (Di Röe) και "Οι Αγελάδες" (Mjölkkossan).

Ο σύλλογος έχει κατακτήσει έξι πρωταθλήματα και τρία κύπελλα Σουηδίας και αγωνίζεται στην μεγαλύτερη κατηγορία της χώρας, την (Allsvenskan). Όμως, μόλις το 1996-97 συμμετείχε για πρώτη φορά σε ευρωπαϊκή διοργάνωση, στο Κύπελλο ΟΥΕΦΑ. Το 2000-01 η Χέλσινγκμποργκς σημείωσε τη μεγαλύτερη ευρωπαϊκή της επιτυχία, αφού κατάφερε προκριθεί στους ομίλους του Τσάμπιονς Λιγκ, αποκλείοντας την Ίντερ Μιλάνου, κάτι που δεν έχει κατορθώσει έκτοτε άλλη σουηδική ομάδα.

## Τίτλοι – Διακρίσεις
* Πρωταθλήματα: 1929, 1930, 1933, 1934, 1941, 1999, 2011.
* Κύπελλα: 1941, 1998, 2006, 2010, 2011.
* Δευτεραθλήτρια: 1928, 1949, 1954, 1995, 1998, 2000.
* Φιναλίστ Κυπέλλου: 1950, 1994.

## Παραπομπές


## Εξωτερικοί σύνδεσμοι
* 

Κατηγορία:Αθλητικοί σύλλογοι Σουηδίας
Κατηγορία:Ιδρύσεις αθλητικών συλλόγων το 1907
Κατηγορία:Ποδοσφαιρικές ομάδες Σουηδίας
Κατηγορία:Ιδρύσεις ποδοσφαιρικών ομάδων το 1907
ΦΚ Ζιροντέν ντε Μπορντώ

Η **Ζιροντέν ντε Μπορντώ** (γαλλικά: *Girondins de Bordeaux*) είναι γαλλικός ποδοσφαιρικός σύλλογος από την πόλη του Μπορντώ που αγωνίζονταν στην πρώτη κατηγορία και λόγω χρεοκοπίας δεν θα βρίσκεται στις επαγγελματικές κατηγορίες από την σεζόν 2024-25.

## Ιστορία
Η Ζιροντέν ντε Μπορντώ ιδρύθηκε είτε την 1η Οκτωβρίου 1881 είτε την 1η Φεβρουαρίου 1882 ως αθλητικός όμιλος για όλα τα αθλήματα. Ποδοσφαιρικό τμήμα απέκτησε μόλις το 1910, έπειτα από επίμονες προσπάθειες του Raymond Brard αλλά διαλύθηκε γρήγορα. Το 1919 ξαναϊδρύθηκε απορροφώντας τις τοπικές ομάδες: *l'Argus Sport* and *Bordeaux FC*. Το 1937 μετατράπηκε σε επαγγελματικό σωματείο, καλύπτοντας το κενό που δημιουργήθηκε έπειτα από τη διάλυση δυο παλιότερων επαγγελματικών ομάδων που υπήρχαν στην πόλη.

Ως τότε δεν είχε πετύχει κάποια σημαντική διάκριση. Το 1941 κατέκτησε το Κύπελλο Γαλλίας, αν και δεν αγωνιζόταν στην πρώτη κατηγορία, στην οποία ανέβηκε για πρώτη φορά το 1945. Υποβιβάστηκε αλλά το 1950 κατέκτησε το πρώτο της πρωτάθλημα, μόλις ένα χρόνο μετά την νέα άνοδό της από τη 2η κατηγορία. Το 1964 συμμετείχε για πρώτη φορά σε ευρωπαϊκή διοργάνωση, στο Κύπελλο Διεθνών Εκθέσεων. Ως τη δεκαετία του ’80 δεν κατέκτησε κάποιο σημαντικό τίτλο αλλά από το 1984 ως το 1989 αναδείχθηκε τρεις φορές πρωταθλήτρια και δυο φορές κυπελλούχος Γαλλίας. Μάλιστα, το 1987 κατέκτησε το νταμπλ. Την εποχή εκείνη είχε και την πρώτη σημαντική ευρωπαϊκή της διάκριση φθάνοντας ως τα ημιτελικά του Κυπέλλου Πρωταθλητριών το 1984.

Αφού μεσολάβησε μια περίοδος κάμψης και υποβιβασμού στην 2η κατηγορία, επανήλθε στις επιτυχίες, τόσο στη Γαλλία, όσο και στις ευρωπαϊκές διοργανώσεις, με αποκορύφωμα τη συμμετοχή της στον τελικό του Κυπέλλου ΟΥΕΦΑ το 1996, στον οποίο έχασε από τη Μπάγερν Μονάχου. Αξίζει να αναφερθεί ότι στο Κύπελλο ΟΥΕΦΑ εκείνης της σεζόν συμμετείχε ως κάτοχος του Κυπέλλου Ιντερτότο. Φτάνοντας ως τον τελικό, πέτυχε κάτι που δεν επανέλαβε ως τώρα καμιά άλλη ομάδα του Ιντερτότο.

## Έδρα
Ο σύλλογος αγωνίζεται στο Stade Chaban Delmas, χωρητικότητας 34.000 θεατών, το οποίο φέρει το όνομα ενός παλιού δημάρχου της πόλης του Μπορντώ. Παλιότερα ονομαζόταν Parc Lescure.

## Εμφάνιση
Τα χρώματα του συλλόγου είναι το σκούρο μπλε (bleus marine) και το λευκό. Οι φανέλες του είναι μπλε με ένα χαρακτηριστικό λευκό V στο στήθος.

## Προπονητές

## Τίτλοι – Διακρίσεις

## Παραπομπές


## Πηγές
* Επίσημη ιστοσελίδα

Κατηγορία:Ιδρύσεις αθλητικών συλλόγων το 1881
Κατηγορία:Ιδρύσεις ποδοσφαιρικών ομάδων το 1881
Ευρωπαϊκό πρωτάθλημα καλαθοσφαίρισης γυναικών

Το **Ευρωπαϊκό πρωτάθλημα καλαθοσφαίρισης γυναικών** (γνωστό και ως **Eurowomen** ή **Ευρωμπάσκετ γυναικών**) είναι διοργάνωση καλαθοσφαίρης που διεξάγεται κάθε δύο χρόνια και στην οποία λαμβάνουν μέρος γυναικείες ομάδες από χώρες της Ευρώπης. Η διοργάνωση αποτελεί επίσης κριτήριο πρόκρισης για το Παγκόσμιο Πρωτάθλημα γυναικών της FIBA όπως επίσης και για τους Θερινούς Ολυμπιακούς Αγώνες. Στην διοργάνωση του 2025, η οποία διεξήχθη στην Τσεχία, στη Γερμανία, στην Ελλάδα και στην Ιταλία από τις 18 ως τις 29 Ιουνίου, τον τίτλο κατέκτησε το Βέλγιο, κερδίζοντας με 67–65 την ομάδα της Ισπανίας στον τελικό. Πολυτιμότερη παίκτρια αναδείχθηκε η βελγίδα Έμμα Μίσεμαν.

## Αποτελέσματα
### Οι νικήτριες

## Μετάλλια ανά χώρα
: Οι χώρες που σημειώνονται με *πλάγιους χαρακτήρες* δεν υφίστανται πλέον.

## Βλέπε επίσης
*Ευρωπαϊκό πρωτάθλημα καλαθοσφαίρισης
## Πηγές
*Νικήτριες σε όλες τις διοργανώσεις (τα μετάλλια)




*
Baileys Irish Cream

thumb|200px|right|Ένα μπουκάλι Baileys των 700ml
To **Baileys Irish Cream** (ή απλά **Baileys**), είναι ένα Ιρλανδικό λικέρ που έχει ως βάση ουίσκι και τη κρέμα γάλακτος, και παραασκευάζεται από την *R. A. Bailey & Co. of Dublin, Ireland*. Έχει περιεκτικότητα 17% σε αιθυλική αλκοόλη.

Εισηγμένο το 1974, το Baileys ήταν το πρώτο Ιρλανδικό λικέρ κρέμας στην αγορά, αν και σήμερα υπάρχει ένας αυξανόμενος αριθμός άλλων διαθέσιμων παρόμοιων ποτών.

## Παρασκευή

Το Baileys ήταν το πρώτο λικέρ που συνδύασε επιτυχημένα την κρέμα και το αλκοόλ. Η κρέμα και το ουίσκυ είναι ομογενοποιημένα διαμορφώνοντας ένα γαλάκτωμα, με την ενίσχυση ενός γαλακτωματοποιητή που περιέχει φυτικό έλαιο. Αυτή η διαδικασία αποτρέπει το διαχωρισμό του ουίσκυ και της κρέμας. Η ποσότητα άλλων χρησιμοποιούμενων συστατικών δεν είναι γνωστή, αλλά περιλαμβάνει σοκολάτα, βανίλια, καραμέλα και ζάχαρη. Σύμφωνα με τον κατασκευαστή δεν απαιτείται κανένα συντηρητικό, καθώς το ουίσκυ χρησιμοποιείται για να συντηρήσει την κρέμα.

Η κρέμα που χρησιμοποιείται στο ποτό προέρχεται από την *Avonmore Waterford Plc* -ένα συνεταιριστικό γαλακτοκομείο που βρίσκεται περίπου 70 μίλια έξω από το Δουβλίνο. Περισσότερα από 4 εκατομμύρια λίτρα Ιρλανδικής κρέμας ετησίως χρησιμοποιούνται στην παραγωγή του Baileys. Αυτό ανέρχεται στο 4,3% της συνολικής παραγωγής γάλακτος της Ιρλανδίας.

## Αποθήκευση και ζωή του προϊόντος στο ράφι

Σύμφωνα με τον κατασκευαστή, το Baileys έχει ζωή προϊόντος στο ράφι διαρκείας 24 μηνών και πρέπει να αποθηκευτεί μεταξύ 0o και 25ο C.

## Σερβίρισμα

Το Baileys σερβίρεται με πάγο, αναμειγμένο με θρυμματισμένο πάγο, με καφέ ή σε διάφορα κοκτέιλς.

Η Ιρλανδική Κρέμα μπορεί να καταναλωθεί και σκέτη, με πάγο ή ως τμήμα ενός κοκτέιλ. Συνήθως χρησιμοποιείται ως προσθήκη στον καφέ αντί κρέμας ή ζάχαρης. Ο Καφές Baileys γίνεται χρησιμοποιώντας ένα μέρος Baileys. Όπως συμβαίνει με το γάλα, η κρέμα πήζει όποτε έρχεται σε επαφή με ένα ασθενές οξύ. Το γάλα και η κρέμα περιέχουν καζεΐνη, η οποία πήζει, όταν αναμιγνύεται με ασθενή οξέα όπως το λεμόνι, το ανθρακούχο νερό ή το ανθρακικό. Ενώ αυτή η έκβαση είναι ανεπιθύμητη στις περισσότερες περιπτώσεις, μερικά κοκτέιλ ενθαρρύνουν συγκεκριμένα την πήξη, με χαρακτηριστικό παράδειγμα το *Cement Mixer*.

## Εξωτερικοί σύνδεσμοι
* Επίσημη σελίδα

Κατηγορία:Λικέρ
Κομαντατούρ

Με το όνομα **Κομαντατούρ** ή *Κομμαντατούρ* (γερμ. Kommandantur) ονομάζονταν τα γερμανικά φρουραρχεία τα οποία είχαν εγκατασταθεί στις κατεχόμενες χώρες στη διάρκεια του Β' Παγκοσμίου Πολέμου και τα οποία οι Έλληνες ονόμαζαν **Κομαντατούρα**. Στην Αθήνα η κεντρική Κομαντατούρ στεγαζόταν στα υπόγεια ενός κτιρίου στην οδό Κοραή 4 ενώ, στο κτίριο της οδού Μέρλιν 6 στο Κολωνάκι, υπήρξε το αρχηγείο και τα κρατητήρια της περίφημης Γκεστάπο.

Κάθε κομαντατούρ περιελάμβανε τμήμα της πολιτικής και τμήμα της στρατιωτικής διοίκησης, ενώ την αστυνομική εξουσία στα κατεχόμενα εδάφη ασκούσαν τα διαβόητα Ες-Ες. Στην Ελλάδα η γερμανική αυτή υπηρεσία εγκαταστάθηκε μετά την κατάρρευση της Ιταλίας, την οποία και διαδέχθηκε σε όλες τις δικαιοδοσίες της μέχρι τότε "Κομάντο Πιάτσα" (Commando Piazza), την Ιταλική στρατιωτική και πολιτική Διοίκηση Κατοχής, που ήταν αντίστοιχη της Γερμανικής. Εξαίρεση αποτελούσαν όλες οι περιοχές που είχαν εξ αρχής υπαχθεί στην Γερμανική Διοίκηση.

## Εξωτερικοί σύνδεσμοι
* 

Κ
Κατηγορία:Γερμανική κατοχή της Ελλάδας
Φωτεινότητα

μικρογραφία|Φωτεινότητα
Στην Οπτική με τον όρο **φωτεινότητα** χαρακτηρίζεται το ποσό φωτεινής ενέργειας που πέφτει πάνω σε μια μοναδιαία επιφάνεια, (που έχει δηλαδή εκληφθεί ως μονάδα μέτρησης), ανά δευτερόλεπτο. Πρόκειται δηλαδή για φωτομετρικό μέγεθος που αναφέρεται σε μια φωτιζόμενη επιφάνεια και που ορίζεται ως ο λόγος της φωτεινής ροής που δέχεται αυτή ως προς το μέγεθός της.

Η φωτεινότητα ή φωτισμός των επιφανειών, που φωτίζονται ομοιόμορφα, εξαρτάται από τρεις παράγοντες: Την ένταση της φωτεινής πηγής, την απόσταση της πηγής από την επιφάνεια και τον προσανατολισμό της επιφάνειας, ως προς τη διεύθυνση των φωτεινών ακτίνων που προσπίπτουν σ΄ αυτή.

Μονάδα μέτρησης φωτεινότητας (και εν προκειμένω του φωτισμού ως μέτρου) κατά συστήματα:
:1.) Στο *Διεθνές Σύστημα* (SI) είναι το λουξ, διεθνές σύμβολο το **lx**, που ισούται με ένα λούμεν (lm) ανά τετραγωνικό μέτρο (**1 lm/m<sup>2</sup>**).
:2.) Στο δε *Μετρικό Σύστημα CGS* είναι το φωτ, διεθνές σύμβολο **ph**, που αντιστοιχεί σε 1 λούμεν ανά τετραγωνικό εκατοστόμετρο (**1 lm/cm<sup>2</sup>**').

*Προσοχή: Δεν θα πρέπει να συγχέεται η φωτεινότητα με τη λαμπρότητα φωτεινής πηγής που είναι τελείως διαφορετικό φωτομετρικό μέγεθος, η πρώτη αφορά το φωτισμό επιφάνειας, ενώ η δεύτερη ένταση φωτεινής πηγής. Επίσης η μονάδα μέτρησης ph (φωτ) με τη μονάδα pH (πε-χα).

## Φωτεινότητα ενός επιταχυντή
Η **φωτεινότητα** L ενός ανιχνευτή σωματιδίων αναφέρεται στην ένταση της ακτινοβολίας που ανιχνεύει ο ανιχνευτής. Δίνει τον αριθμό των σωματιδίων ή φωτονίων ανά μονάδα επιφάνειας και χρόνου που φθάνουν στον ανιχνευτή.

Η φωτεινότητα εξαρτάται από διάφορους παράγοντες, όπως η πηγή ακτινοβολίας, η γεωμετρία του ανιχνευτή και η ενέργεια των σωματιδίων ή φωτονίων. Μια μεγαλύτερη φωτεινότητα σημαίνει ότι περισσότερα σωματίδια ή φωτόνια ανά μονάδα χρόνου φθάνουν στον ανιχνευτή, με αποτέλεσμα να αυξάνεται η πιθανότητα εντοπισμού σημάτων από τον ανιχνευτή.

Η φωτεινότητα είναι ένας σημαντικός παράμετρος στην υψηλή ενεργειακή φυσική και μετριέται, για παράδειγμα, σε πειράματα στο Large Hadron Collider (LHC) του CERN, προκειμένου να αυξηθεί η πιθανότητα σύγκρουσης μεταξύ δυο δέσμεων σωματιδίων και να διευκολυνθεί η ανακάλυψη νέων σωματιδίων.

## Εξωτερικοί σύνδεσμοι

Κατηγορία:Φως
Υρώ Λούπη

Η **Αργυρώ (Υρώ) Λούπη** (Πειραιάς, 30 Μαρτίου 1971) είναι Ελληνίδα ηθοποιός.

Είναι αριστούχος απόφοιτος της Δραματικής Σχολής Θεάτρου Τέχνης Καρόλου Κουν (1991), με υποτροφία, και έχει παρακολουθήσει σεμινάρια υποκριτικής με την Μάγια Λυμπεροπούλου (2000). Επίσης είναι απόφοιτη του Τμήματος Διοίκησης Επιχειρήσεων του ΤΕΙ Αθήνας.

Έγινε γνωστή με τον ρόλο της *Δώρας* στην καθημερινή σειρά του MEGA «Βέρα στο δεξί». Το 2007 πρωταγωνίστησε στον τρίτο κύκλο της σειράς «Η ώρα η καλή», έχοντας το ρόλο της Ελένης, το 2009 στη σειρά «Λατρεμένοι μου γείτονες», υποδυόμενη την Φρόσω και το 2013 στη δεύτερη σεζόν της σειράς «Κλεμμένα Όνειρα» στο ρόλο της Λουίζας. Τέλος έχει δανείσει την φωνή της σε πολλά κινούμενα σχέδια αλλά και σε ξένες σειρές.

Από το 2017 είναι σε σχέση με τον επίσης παρουσιαστή και ηθοποιό. Σωτήρη Καλυβάτση.

## Παραπομπές


Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί θεάτρου
Κατηγορία:Ελληνίδες ηθοποιοί τηλεόρασης
Κατηγορία:Ελληνίδες ηθοποιοί φωνής
Κατηγορία:Ηθοποιός μεταγλωττίζει νεαρά αγόρια
Κατηγορία:Απόφοιτοι της Δραματικής Σχολής Θεάτρου Τέχνης Καρόλου Κουν
Φωτεινό

Με το όνομα ***Φωτεινό*** υπάρχουν τρία χωριά στην Ελλάδα:

* Φωτεινό Άρτας,
* Φωτεινό Ιωαννίνων,
* Φωτεινό Τρικάλων.

Κατηγορία:Αποσαφηνίσεις ελληνικών τοπωνυμίων
Καρκίνωμα

Ως **καρκίνωμα**, στην παθολογική ανατομική, ορίζεται ένα κακόηθες νεόπλασμα επιθηλιακής προέλευσης. Η - εξ ορισμού επομένως - κακοήθης φύση του καρκινώματος σημαίνει ότι έχει την ιδιότητα να *διηθεί* παρακείμενους ιστούς και όργανα και - κατά κανόνα - να *μεθίσταται* στους επιχώριους λεμφαδένες μέσω λεμφαγγείων ή, μέσω αιμοφόρων αγγείων, σε απομακρυσμένες θέσεις (λεμφογενείς ή αιματογενείς μεταστάσεις αντίστοιχα). Καρκίνωμα in situ ή ενδοεπιθηλιακό καρκίνωμα είναι προ-κακοήθης κατάσταση, κατά την οποία κυτταρολογικά ευρήματα υποδεικνύουν μεν κακοήθεια, αλλά δεν υπάρχει εμφανής παθολογοανατομικά ρήξη της βασικής μεμβράνης του επιθηλίου.

## Ταξινόμηση Καρκινωμάτων
Τα καρκινώματα, όπως και όλα τα νεοπλάσματα, ταξινομούνται με βάση την ιστοπαθολογική τους εικόνα. Δύο κοινοί όροι για την περιγραφή των καρκινωμάτων, το αδενοκαρκίνωμα και το ακανθοκυτταρικό καρκίνωμα (ή επιδερμοειδές ή καρκίνωμα εκ πλακωδών κυττάρων), υποδεικνύουν ότι τα κύτταρα του όγκου εμφανίζουν χαρακτήρες που προσιδιάζουν σε αδενικά ή επιδερμιδικά κύτταρα αντίστοιχα. Έντονα αναπλαστικά καρκινώματα, χωρίς ευκρινή ιστολογική διαφοροποίηση, κατατάσσονται ως αδιαφοροποίητα.
Άλλες φορές, για την περιγραφή του όγκου χρησιμοποιείται το (υποτιθέμενο) όργανο προέλευσης (π.χ. ηπατοκυτταρικό καρκίνωμα).

## Διαβάθμιση και Σταδιοποίηση
Η *διαβάθμιση* (grading) αναφέρεται στην μικροσκοπική παθολογοανατομική εικόνα του όγκου και δηλώνει το βαθμό διαφοροποίησης των νεοπλασματικών κυτταρων και ομοιότητάς των προς τα κύτταρα του ιστού προέλευσης - σε όρους π.χ. μορφολογίας του πυρήνα ή ιστολογικής αρχιτεκτονικής. Όσο πιο πτωχή η διαφοροποίηση ενός όγκου, τόσο υψηλότερος βαθμός του αποδίδεται, κάτι που κατά κανόνα προοιωνίζει και επιθετικότερη βιολογική συμπεριφορά.

Το κριτήριο της διαβάθμισης όμως, προκειμένου για την εκτίμηση της πρόγνωσης, συνεκτιμάται με τη *σταδιοποίηση* (staging) του όγκου, η οποία αναφέρεται στην εξάπλωση της νόσου στον οργανισμό. Η συνήθης σταδιοποίηση γίνεται κατά το σύστημα ΤΝΜ, το οποίο εκτιμά το μέγεθος του πρωτοπαθούς όγκου (**T**umour), τον αριθμό των λεμφαδένων (**N**odes) και τον αριθμό των απομακρυσμένων μεταστάσεων (**M**etastasis).

## Παραπομπές


Κατηγορία:Καρκίνος
Τριπόταμος (αποσαφήνιση)

Το όνομα **Τριπόταμος** μπορεί να αναφέρεται σε έναν από τους παρακάτω οικισμούς της Ελλάδας:

* Τριπόταμος Ημαθίας
* Τριπόταμος Κιλκίς
* Τριπόταμος Τήνου
* Τριπόταμος Φλώρινας

αλλά και στον καταργηθέντα

* Τριπόταμος Χαλκιδικής

## Δείτε επίσης

* Τριπόταμο (αποσαφήνιση)

Κατηγορία:Αποσαφηνίσεις ελληνικών τοπωνυμίων
Δημήτρης Μαυρόπουλος

Ο **Δημήτρης Μαυρόπουλος** (Βέροια, 7  Μαρτίου 1959) είναι Έλληνας ηθοποιός.

## Βιογραφικό
Γεννήθηκε και μεγάλωσε στη Βέροια. Σπούδασε στη Δραματική Σχολή «Σ. Μωυσείδη», από όπου και αποφοίτησε το 1978. Δουλεύει πολλά χρόνια στην τηλεόραση, ενώ παράλληλα έχει παίξει στον κινηματογράφο, αλλά και στο θέατρο. Στην πορεία του έχει συνεργαστεί με πολλούς γνωστούς ηθοποιούς.

## Φιλμογραφία

## Παραπομπές


Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Ασπροπόταμος (αποσαφήνιση)

Το όνομα **Ασπροπόταμος** μπορεί να αναφέρεται σε ένα από τα παρακάτω:

## Γεωγραφία
* στον ποταμό Αχελώο (ως εναλλακτική ονομασία).
* στο Δήμο Ασπροποτάμου του νομού Ευρυτανίας.
* στην Κοινότητα Ασπροποτάμου Τρικάλων του νομού Τρικάλων
* στον οικισμό Ασπροπόταμος Λέσβου

Κατηγορία:Αποσαφηνίσεις ελληνικών τοπωνυμίων
Άνθεια Έβρου

Η **Άνθεια** (παλαιότερη ονομασία Σαϊνάρ) είναι πεδινό χωριό το οποίο βρίσκεται ανατολικά της Αλεξανδρούπολης, ανάμεσα στους οικισμούς Αρίστηνο (Α.), Αγνάντια (ΒΔ.) και Λουτρά Τραϊανούπολης (Α.-ΒΑ.) ενώ στα νότια περνάει η ΕΟ Αλεξανδρούπολης - Κήπων και το Δέλτα του Έβρου. Ως οικισμός αναφέρεται επίσημα, μετά την απελευθέρωση, το 1924 στο ΦΕΚ 194Α-14/08/1924 να προσαρτάται στην τότε κοινότητα Λουτρού. Το 1946 με το ΦΕΚ 103Α - 18/03/1946 ορίστηκε της ομώνυμης κοινότητας. Σύμφωνα με το Σχέδιο Καλλικράτης διοικητικά, μαζί με το Αρίστηνο  αποτελούν τη δημοτική κοινότητα Ανθείας που ανήκει στη δημοτική ενότητα Τραϊανούπολης του Δήμου Αλεξανδρούπολης. Σύμφωνα με την απογραφή του 2021 ως δημοτική κοινότητα είχε πληθυσμό 1.157 κατοίκους, από 1.226 το 2011. Παλιότερα ήταν η έδρα του τέως Δήμου Τραϊανούπολης και σήμερα αποτελεί ομώνυμη δημοτική ενότητα του Δήμου Αλεξανδρούπολης. Η τοπική κοινότητα Ανθείας είναι χαρακτηρισμένη ως αγροτικός πεδινός οικισμός, με έκταση 24,068 χμ² (2011).

Στην Άνθεια λειτουργεί ο *πολιτιστικός σύλλογος Σπάρτακος*,που περιλαμβάνει τμήματα εκμάθησης παραδοσιακών χορών, πολεμικών τεχνών και βιβλιοθήκη.

Στην Άνθεια εδρεύει ο αθλητικός σύλλογος ΑΟ Νίκη Ανθείας 1959. Διαθέτει εγκαταστάσεις εντός του οικισμού και γήπεδο χωρητικότητας 200 ατόμων.  

## Πληθυσμός

(σε παρένθεση ο πληθυσμός της τοπικής κοινότητας)

## Προσωπικότητες
*Μαρίνος Ουζουνίδης (ποδοσφαιριστής) (1968- ), Έλληνας ποδοφαιριστής και προπονητής.
*Μαρίνος Ουζουνίδης (πολιτικός), Έλληνας πολιτικός.

## Παραπομπές


## Πηγές
*Εγκυκλοπαίδεια Πάπυρος Λαρούς Μπριτάνικα, 1995, 2006 (ΠΛΜ)
*Εγκυκλοπαίδεια Πάπυρος Λαρούς, 1963 (ΠΛ)

Κατηγορία:Δήμος Αλεξανδρούπολης
Κατηγορία:Χωριά της περιφερειακής ενότητας Έβρου
Εθνόσημο της Ρουάντα

right|thumb|Το εθνόσημο της Ρουάντα.
Το σημερινό κυκλικό **εθνόσημο της [[Ρουάντα]]** έλαβε νέα μορφή το 2001 ώστε να ταιριάζει με το σχέδιο της σημαίας της αφρικανικής χώρας. Στη κορυφή του φέρεται κίτρινη ταινία με το επίσημο όνομα της Χώρας "Δημοκρατία της Ρουάντα". Στο κέντρο φέρονται συμβολικές παραστάσεις της γεωργικής και βιομηχανικής ανάπτυξης προασπιζόμενα με δύο αντιτακτές αφρικανικές ασπίδες. Τα κεντρικά εργαλεία των φυλών αποτελούν σημαντικό στοιχείο στο εθνόσημο και βρίσκονται στην κέντρο επί ενός βιομηχανικού τροχού. Ολόκληρο το έμβλημα φέρεται εντός λευκού κύκλου που ορίζεται από πράσινο σχοινί του οποίου τα άκρα ενώνονται στο κάτω μέρος σε μορφή σταυρόκομπου. Τέλος στο κάτω μέρος του εθνοσήμου φέρεται σε ταινία το ρητό: "Ενότητα, Εργασία, Πατριωτισμός" στη γλώσσα Κινιαρουάντα. 

## Προηγούμενο εθνόσημο
Το προηγούμενο εθνόσημο που χρονολογούνταν από τη δεκαετία του 1960 είχε τα χρώματα πράσινο, κίτρινο και κόκκινο , τα οποία συμβόλιζαν την ειρήνη, την ελπίδα και τη δύναμη για τη μελλοντική ανάπτυξη του λαού και της χώρας.

Η ίδια η σημαία και το εθνόσημο άλλαξαν εξαιτίας του γεγονότος που είχε συνδεθεί με την κτηνωδία της γενοκτονίας στη Ρουάντα, και του εμφύλιου που ακολούθησε, μετά τη κατάρριψη του Προεδρικού αεροπλάνου. 
## Πινακοθήκη

Image:Coat of arms of Ruanda-Urundi.svg|Εθνόσημο της Ρουάντα-Ουρούντι.
Image:Royal Rwanda Coat.jpg|Εθνόσημο του Βασιλείου της Ρουάντα (1959-1962).
Image:Coat of arms of Rwanda (1962-2001).svg|Εθνόσημο της Ρουάντα (1962 - 2001). 

## Παραπομπές


Κατηγορία:Εθνικά σύμβολα της Ρουάντα
Ρουαντα
Τροχιακή ταχύτητα

Τόσο στην Αστρονομία όσο και στην Αστροναυτική με τον όρο **τροχιακή ταχύτητα** χαρακτηρίζεται η ελάχιστη απαιτούμενη ταχύτητα με την οποία ένα ουράνιο σώμα (ένας φυσικός ή τεχνητός δορυφόρος αντίστοιχα, ή ένας πλανήτης ή ένας αστέρας που είναι μέλος ενός αστρικού συστήματος) περιφέρεται ασφαλώς γύρω από το βαρύκεντρο ενός συστήματος, συνήθως γύρω από ένα σώμα μεγαλύτερης μάζας, έτσι ώστε να διατηρεί την τροχιά του. Η τροχιακή ταχύτητα ενός αντικειμένου μεταβάλλεται συνεχώς, σύμφωνα με τον δεύτερο νόμο του Κέπλερ. Για παράδειγμα, έχει υπολογιστεί ότι η μέση τροχιακή ταχύτητα της Γης, δηλαδή η ταχύτητα με την οποία η Γη περιφέρεται γύρω από τον Ήλιο, ανέρχεται σε περίπου 30&nbsp;km/s ή, πιο συγκεκριμένα, σε 29,78&nbsp;km/s. Όταν ένα σώμα του Ηλιακού Συστήματος βρεθεί στο αφήλιο ή στο περιήλιο της τροχιάς του, τότε η τροχιακή ταχύτητα του αγγίζει την ελάχιστη ή μέγιστη τιμή της αντίστοιχα.   

Είναι γεγονός πως η αδράνεια του κινουμένου σώματος κατατείνει προς μια ευθύγραμμη πορεία του, ενώ η βαρυτική έλξη το έλκει προς τα κάτω. Συνεπώς η κυκλική ή ελλειπτική τροχιά που τελικά διαγράφει το κινούμενο σώμα είναι αποτέλεσμα της ισορροπίας που επέρχεται μεταξύ της αδράνειας και της βαρύτητας.

## Η μάζα
Όσο μεγαλύτερη είναι η μάζα του έλκοντος σώματος τόσο μεγαλύτερη θα πρέπει να είναι και η τροχιακή ταχύτητα του κινουμένου, για κάποια ορισμένη απόσταση από το κέντρο του. Έτσι κοντά στην επιφάνεια της Γης αν θεωρηθούν αμελητέες η ταχύτητα του ανέμου και άλλα καιρικά φαινόμενα η τροχιακή ταχύτητα είναι περίπου 8 χλμ/δευτερόλεπτο (8&nbsp;km/s). Αυτό σημαίνει ότι, όσο πιο μακριά τίθεται σε τροχιά ένας τεχνητός δορυφόρος από το κέντρο της μάζας του έλκοντος σώματος τόσο μικρότερη τροχιακή ταχύτητα θα απαιτείται προκειμένου να διατηρήσει την ίδια τη τροχιά του.

Κατηγορία:Αστροναυτική
Κατηγορία:Τροχιές
Μαίρη Ευαγγέλου

Η **Μαίρη Ευαγγέλου** (Αθήνα, 4 Δεκεμβρίου 1953-) είναι Ελληνίδα ηθοποιός και κόρη του Αποστόλη Ευαγγέλου και της Ανθούλας Νικολοπούλου.  

Σε μικρή ηλικία εμφανίστηκε σε διάφορες κινηματογραφικές ταινίες έχοντας το ρόλο του παιδιού. Την περίοδο 1974-1981 έπαιξε στην τηλεοπτική σειρά ''Λούνα Παρκ'' του Γιάννη Δαλιανίδη.

Το 1979 παντρεύτηκε τον επίσης ηθοποιό Νίκο Δαδινόπουλο, με τον οποίο είχε συνεργαστεί στο Λούνα Παρκ. Έχει ένα γιο, τον Άλκη (γεν. 1981), ο οποίος είναι σκηνοθέτης.

## Φιλμογραφία

## Βιντεοταινίες

## Τηλεοπτικές σειρές

## Εκπομπές

## Παραπομπές


## Εξωτερικοί σύνδεσμοι
* Πληροφορίες για τη Μαίρη Ευαγγέλου από την imdb
* https://web.archive.org/web/20080415092622/http://tovima.dolnet.gr/print_article.php?e=B&f=12764&m=C14&aa=1

Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί τηλεόρασης
Κατηγορία:Ελληνίδες τηλεπαρουσιάστριες
Ταμπουαεράν

Η **Ταμπουαεράν**, επίσης γνωστή και ως **Νήσος Φάννινγκ** ή Ατόλλη Φάννινγκ (και το κιριμπάσιο και το αγγλικό όνομα είναι αναγνωρισμένα) είναι ένα από τα Νησιά Γραμμής Ισημερινού στον κεντρικό Ειρηνικό Ωκεανό, και αποτελεί τμήμα του Κιριμπάτι. Είναι μία ατόλλη που βρίσκεται στις γεωγραφικές συντεταγμένες 3°51′36″Β, 159°21′52″Δ. Το μέγιστο ύψος του είναι περίπου 3 μέτρα πάνω από την άμπωτη της παλίρροιας. 

Ο πληθυσμός της Ταμπουαεράν είναι περίπου 2.500 άτομα, κυρίως Γκιλμπερτιανοί (Κιριμπάσιοι) έποικοι που ήρθαν από το Κιριμπάτι από την Εταιρεία Φυτειών Νήσου Φάννινγκ, για να εργαστούν τη βιομηχανία κόπρας (κόπρα είναι η σάρκα της καρύδας). Η πρωτεύουσα Ναπάρι (Παελάου) βρίσκεται στα βορειοδυτικά. Η πρώην πρωτεύουσα είναι η Νάπια (Λιμάνι) στη δυτική πλευρά, νότια ενός περάσματος προς τη λιμνοθάλασσα. Άλλα χωριά είναι το Τερεϊτάκι στα βορειοδυτικά, Αοντένα, μια περιοχή επανεγκατάστασης μόλις νότια της Νάπια, και το Μανούκου, μια περιοχή επανεγκατάστασης στα νότια.

Τα χωριά με τον πληθυσμό τους από την απογραφή του 2005 είναι:
# Ναπάρι (Ναμπάρι, Αγγλικό Λιμάνι), 194
# Τερεϊτάκι, 438
# Μπετάνια, 260
# Παελάου (Νάπια), 250
# Αοντενάα (Αοντένα), 177
# Τενενέμπο, 461
# Τερεϊταννάνο (Τερεϊτάκι), 249
# Αραμαρί, 358
# Μουανούκου (Μανούκου), 152

Συνολικά η Ταμπουαεράν είχε πληθυσμό 2.539 στην απογραφή του 2005.

Ψάρια υφάλου και όστρακα, καρύδες, χοίροι, κότες και φύκια που μεγαλώνουν στη λιμνοθάλασσα είναι τοπικά φαγητά, που συνεισφέρουν στη βασική δίαιτα με εισαγόμενο ρύζι και κονσερβαρισμένο κρέας. 

Οι κύριες εξαγωγές του νησιού συγκαταλέγονται η κόπρα και τα χειροτεχνήματα. Ένα προμηθευτικό πλοίο από την Αυστραλία έρχεται 2 με 3 φορές το έτος. Στην Ταμπουαεράν πιάνει λιμάνι εβδομαδιαίως το *Νορβηγικός Άνεμος* (Νορβηγικές Γραμμές Κρουαζιέρας) με βάση το λιμάνι της Χονολουλού. Είναι πιο οικονομικό για την εταιρεία να επισκέπτεται μια ξένη χώρα από το να πληρώνει δασμούς στο λιμάνι ως συνέπεια της Πράξης Επιβατηγών Υπηρεσιών των Η.Π.Α.

## Ιστορία

Με απόσταση 1.450 χλμ., η Ταμπουαεράν είναι μια από τις πλησιέστερες ξηρές στα Νησιά Χαβάης, και η ατόλλη ήταν πιθανόν ένας σταθμός των Πολυνησίων που πρωτοεποίκησαν τη Χαβάη. Τέχνεργα που έχουν ανακαλυφθεί, δείχνουν την πιθανή εποίκηση από άτομα από την Πολυνησία – πιθανόν από τα Νησιά Κουκ ή την Τόνγκα. 

Η ατόλλη αρχικά χαρτογραφήθηκε από τον Αμερικανό πλοίαρχο Έντμουντ Φάννινγκ με το *USS Μπέτσυ* στις 6 Νοεμβρίου 1798 και πήρε το όνομά του. Την εποχή εκείνη η ατόλλη ήταν ακατοίκητη, και στην πραγματικότητα, όπως όλα τα Νησιά Γραμμής Ισημερινού, δεν έχει πραγματικά ιθαγενή πληθυσμό.

Το Φάννινγκ διεκδικήθηκε από τους Βρετανούς το 1889, που ανατίναξαν κεφαλές κοραλλιών στο βαθύ, φυσικό άνοιγμα – που ακολούθως ονομάστηκε Αγγλικό Κανάλι – στη δυτική πλευρά της ατόλλης. Το 1939 η ατόλλη ενσωματώθηκε στη Βρετανική αποικία των Νησιών Γκίλμπερτ και Έλις, και αργότερα, το 1979, απέκτησε ανεξαρτησία μαζί με αυτά, αφού έγινε τμήμα του Κιριμπάτι.

Κατηγορία:Νησιά Γραμμής Ισημερινού
Εθνόσημο της Ονδούρας

thumb|Το εθνόσημο της Ονδούρας
Το **εθνόσημο της [[Ονδούρα|Ονδούρας]]** καθιερώθηκε το 1935. Αποτελεί εθνικό σύμβολο της χώρας, μαζί με τη σημαία και τον εθνικό ύμνο της χώρας. 

## Περιγραφή
Περιέχει σύμβολα που παραπέμπουν στη γεωγραφία της χώρας και στην ιστορία της. Μέσα στο έμβλημα περίοπτη θέση έχει ένα σύνολο βελών που συμβολίζει τον ιθαγενή πληθυσμό της χώρας και δύο "κέρατα της αφθονίας" που περιέχουν φρούτα και λουλούδια. Μέσα στο κεντρικό μέρος, που έχει ελλειψοειδές σχήμα, εμφανίζεται κάτω από έναν γαλάζιο ουρανό και το νερό της θάλασσας, μια πυραμίδα και δύο κύκλοι ανάμεσα στους οποίους εμφανίζεται μια αψίδα του ουρανού. 

Κάτω από την αψίδα του ουρανού, βρίσκεται ένας ήλιος που ανατέλλει, σύμβολο της ελπίδας και ένα ηφαίστειο ανάμεσα στους δύο ωκεανούς (Ατλαντικός και Ειρηνικός), το οποίο αντιπροσωπεύει το έδαφος της Ονδούρας. Το ελλειψοειδές σχήμα περιβάλλεται από ένα λευκό πλαίσιο στο οποίο αναγράφεται με χρυσά γράμματα: "Δημοκρατία της Ονδούρας Ελεύθερη, Κυρίαρχη και Ανεξάρτητη. 15 Σεπτεμβρίου του 1821." Μέσα στο κατώτερο μέρος βρίσκονται μερικά δέντρα (πεύκα και βελανιδιές), τα σύμβολα του φυσικού πλούτου της χώρας και τα εργαλεία των χρυσωρύχων. Στο κέντρο υπάρχει και το γνωστό μασονικό σύμβολο του ματιού.

## Ιστορία
Μέχρι την ανεξαρτησία της Ονδούρας χρησιμοποιούνταν, όπως σε όλες τις ισπανικές αποικίες, το οικόσημο των βασιλέων της Ισπανίας (καθώς δεν υπήρχε ισπανικό εθνόσημο πριν το 1868). Ο Ντιονίσιο Ερρέρα, Αρχηγός Κράτους της Ονδούρας, εισήγαγε τη δημιουργία εθνοσήμου, στις 3 Οκτωβρίου του 1825. Η περιγραφή και η χρήση του εθνόσημου καθορίζονται με το διάταγμα 16 και με το άρθρο 142 με τα οποία το εθνόσημο καθιερώθηκε επίσημα, στις 10 Ιανουαρίου του 1935.

## Εξωτερικοί σύνδεσμοι

* Πατριωτικά σύμβολα της Ονδούρας (στα ισπανικά)

Ονδουρα
Κατηγορία:Εθνικά σύμβολα της Ονδούρας
Εθνόσημο της Κιργιζίας

thumb|200px|Το εθνόσημο της Κιργιζίας

Το **[[εθνόσημο]] της [[Κιργιζία|Κιργιζίας]]** καθιερώθηκε έπειτα από τη διάλυση της Σοβιετικής Ένωσης, στις 2 Ιουνίου του 1992.

Έχει κυκλική μορφή και το χρώμα που κυριαρχεί είναι το γαλάζιο, που προέρχεται από το ανοικτό μπλε (σύμβολο θάρρους και γενναιοδωρίας).

Εκατέρωθεν του Εθνοσήμου υπάρχουν το σιτάρι και το βαμβάκι, σύμβολα της σοβιετικής εποχής. Στο επάνω μέρος αναγράφεται το όνομα της χώρας στα κιργιζιανά "Кыргыз Республикасы" (Κιργκίζ Ρεσπουμπλίκασι, δηλαδή *Δημοκρατία της Κιργιζίας*).

Στο μέσο εικονίζονται τα όρη *[[Τιεν Σαν]]* (επίσης σοβιετικό σύμβολο) και κάτω από αυτά υπάρχουν χωράφια. Πίσω από τα βουνά ανατέλλει ένας ήλιος, ένα ακόμα στοιχείο που θυμίζει τη σοβιετική κυριαρχία στη χώρα. Από κάτω υπάρχει ένα πουλί που τινάζει τις φτερούγες του και η όλη εικόνα δίνει την εντύπωση ότι η πανοραμική θέα των βουνών βρίσκεται στους ώμους του πτηνού.

Το προηγούμενο εθνόσημο έμοιαζε με αυτό των άλλων σοβιετικών δημοκρατιών. Το σημερινό εθνόσημο διατηρεί μερικά στοιχεία από το αντίστοιχο σοβιετικό, όπως το σιτάρι, το βαμβάκι, τα όρη και τον ήλιο που ανατέλλει.

## Πηγές

* Κρατικά σύμβολα της Κιργιζίας

Κιργιζια
Κατηγορία:Εθνικά σύμβολα της Κιργιζίας
Εθνόσημο του Παλάου

Το **εθνόσημο του Παλάου** χρησιμοποιείται επίσημα από τότε που η χώρα έγινε ανεξάρτητη, την 1η Οκτωβρίου του 1994. Στη σημερινή του μορφή υπάρχει από την 1η Ιανουαρίου του 1981, οπότε και καθιερώθηκε. Είναι χαρακτηριστικό ότι μοιάζει με την προηγούμενη επίσημη σφραγίδα του Εδάφους Υπό την Εντολή των Νησιών του Ειρηνικού. Στο εθνόσημο διαβάζουμε την επιγραφή "Olbiil era kelulau-Republic of Palau", που σημαίνει "Δημοκρατία του Παλάου".

## Παραπομπές


Παλαου
Κατηγορία:Εθνικά σύμβολα του Παλάου
Εθνόσημο της Νέας Ζηλανδίας

Το αρχικό **εθνόσημο της Νέας Ζηλανδίας** παραχωρήθηκε από το Βασιλέα Γεώργιο Ε' στη χώρα στις 26 Αυγούστου 1911, ενώ η σημερινή του μορφή εγκρίθηκε από τη Βασίλισσα Ελισάβετ Β΄ του Ηνωμένου Βασιλείου, το 1956. Σήμερα το εθνόσημο αυτό χρησιμοποιείται και ως εθνόσημο στο Νιούε.

## Ιστορία και σχέδιο
Ως το 1911 η Νέα Ζηλανδία χρησιμοποιούσε το ίδιο εθνόσημο με εκείνο του Ηνωμένου Βασιλείου. Το δικό της έμβλημα απέκτησε το 1911 και έγιναν μικρές αλλαγές το 1956.

Από το 1911 ο κεντρικός θυρεός παραμένει αμετάβλητος: ο θυρεός είναι χωρισμένος στα τέσσερα. Το πρώτο τέταρτο δείχνει 4 αστέρια, που συμβολίζουν το Σταυρό του Νότου, όπως εικονίζεται και στη σημαία της Νέας Ζηλανδίας, με τα αστέρια όμως σε διαφορετικό μέγεθος. Στο δεύτερο τμήμα υπάρχει μαλλί προβάτου σε χρυσό χρώμα, που αντιπροσωπεύει τη βιομηχανία μαλλιού. Στο τρίτο τμήμα η γεωργία συμβολίζεται με ένα στάχυ από σιτάρι και στο τέταρτο δύο σφυριά αντιπροσωπεύουν την εξόρυξη μετάλλων και τη βιομηχανία. Πάνω από αυτά βρίσκεται μια κάθετη λωρίδα με τρία πλοία που συμβολίζουν τη σημασία του θαλασσινού εμπορίου και τη μεταναστευτική φύση όλων των Νεοζηλανδών.

## Διαφορές με το παλαιό εθνόσημο

Πριν από το 1956, ο θυρεός ήταν ίδιος , με διαφορετικά όμως στοιχεία. Ανάμεσα στα άλλα υπήρχε το άνω μισό ενός αδέσποτου λιονταριού, που κρατούσε τη βρετανική σημαία με μία περγαμηνή φέρουσα το εθνικό ρητό της χώρας "Onward", που σημαίνει "Εμπρός, συνεχίστε". 

Οι αρχικοί υποστηρικτές του εθνόσημου ήταν επίσης διαφορετικοί. Η γυναίκα είχε καστανοκόκκινα μαλλιά και τα δύο πρόσωπα (γυναίκα και άνδρας Μαορί) κοιτούσαν μπροστά και όχι προς το θυρεό. 

Το σημερινό θυρεό κρατούν δύο πρόσωπα, μια ξανθή Ευρωπαία (πακέχα, Pākehā), η οποία μάλιστα βαστάει τη σημαία της Νέας Ζηλανδίας και ένας πολεμιστής αυτόχθων (Μαορί), ο οποίος κρατάει ένα ταϊάχα. Το στέμμα του Αγίου Εδουάρδου βρίσκεται πάνω από το θυρεό και από κάτω υπάρχουν δύο φύλλα από ασημένια φτέρη και μια περγαμηνή που γράφει "New Zealand".

Στο εθνόσημο αυτό βασίζεται και το βασιλικό οικόσημο.

## Εξωτερικοί σύνδεσμοι

* Σελίδα για το εθνόσημο 
* To εθνόσημο στην Εγκυκλοπαίδεια της Νέας Ζηλανδίας του 1966 

Νέα Ζηλανδία
Κατηγορία:Εθνικά σύμβολα της Νέας Ζηλανδίας
Άγιες Παρασκιές Ηρακλείου

300px|thumb|right|Ναός της Αγίας Ζώνης στις Άγιες Παρασκιές
Οι **Άγιες Παρασκιές** (επίσημο: αι **Άγιαι Παρασκιαί**) ή **Αγιές Παρασκιές** είναι χωριό  και έδρα ομώνυμης κοινότητας του Δήμου Αρχανών-Αστερουσίων στην Περιφερειακή Ενότητα Ηρακλείου της Κρήτης. Είναι χτισμένο σε πανοραμικό ύψωμα, επί της οδού προς Καστέλλι Πεδιάδος. Ανήκε στην Επαρχία Πεδιάδος.  Στον οικισμό λειτουργεί δημοτικό σχολείο και περιφερειακό ιατρείο.

## Ονομασία
Η ονομασία του οφείλεται στις πολλές εκκλησίες που υπήρξαν εκεί και ήταν αφιερωμένες στην Αγία Παρασκευή.

Στο χωριό διασώζονται τα ερείπια πέντε ναών, που είναι αφιερωμένοι στην Αγία. Οι δυο από αυτούς βρίσκονται μέσα στις Άγιες Παρασκιές. Σημαντικοί ναοί είναι επίσης ο Άγιος Γεώργιος και η εκκλησία της Αγίας Ζώνης, με παλιές τοιχογραφίες.

Η κύρια ασχολία των κατοίκων είναι η γεωργία (αμπέλια, σταφίδες, ελιές).

## Ιστορικά στοιχεία
Στα τέλη του 16ου αιώνα το χωριό αναφέρεται ως Επάνω Άγιες Παρασκιές, με 171 κατοίκους και Κάτω Άγιες Παρασκιές, με 124 κατοίκους. Η γειτνίαση του χωριού με τη Μονή Αγκαράθου είχε ωφελιμότατη επίδραση στην πνευματική ανάπτυξη των κατοίκων.

Εδώ γεννήθηκε ο Μητροπολίτης Κρήτης Μελέτιος Νικολετάκης (1790) και από το χώρο αυτό καταγόταν ο Μητροπολίτης Κρήτης Τιμόθεος. Το χωριό επίσης είναι γενέτειρα του ζωγράφου Στέφανου Νικολαΐδη, γνωστού για τις εικονογραφικές εργασίες του.

Δείτε ***[[Κοινότητα Αγίων Παρασκιών]]***

## Αθλητισμός
Το *Φίλαθλο Σωματείο Αγιών Παρασκιών «ο Κόροιβος»* είναι ποδοσφαιρικό σωματείο και εκπροσωπεί το χωριό στο ποδόσφαιρο. Ιδρύθηκε το 1960 και συμμετέχει στα πρωταθλήματα της Ε.Π.Σ. Ηρακλείου. Έδρα του αποτελεί το γήπεδο ποδοσφαίρου τον Αγιών Παρασκιών ,επίσης φέτος πάει για άνοδο. 
 
## Πληθυσμός

(σε παρένθεση ο πληθυσμός της τοπικής κοινότητας).

## Παραπομπές

## Πηγές
*Εγκυκλοπαίδεια Πάπυρος Λαρούς Μπριτάνικα, 2006 (ΠΛΜ)
*Εγκυκλοπαίδεια Πάπυρος Λαρούς, εκδ. 1963 (ΠΛ)
## Βιβλιογραφία
* 

## Εξωτερικοί σύνδεσμοι
*Άγιες Παρασκιές

Αγιες Παρασκιες
Αγιες Παρασκιες
Κατηγορία:Δήμος Αρχανών - Αστερουσίων
Τεχνογνωσία

Γενικά ο όρος **τεχνογνωσία** σημαίνει το σύνολο, ή κάποιο μέρος των εννοιών, των γνώσεων ή και της εμπειρίας που αφορούν τις απαραίτητες διεργασίες, ή μεθόδους στη παραγωγή προϊόντων. 

Ο όρος αυτός δεν μπορεί να χρησιμοποιείται για το σύνολο, ή κάποιο μέρος των εννοιών, των γνώσεων ή και της εμπειρίας που αφορούν τις απαραίτητες διεργασίες, ή μεθόδους στη προσοφορά υπηρεσιών.

Ο όρος **μεταφορά τεχνογνωσίας** χαρακτηρίζει τη μεταβίβαση όλων των γνώσεων που απαιτούνται για την εφαρμογή μιας τεχνικής παραγωγής ή μεθόδου της. 

Η μεταφορά τεχνογνωσίας διακρίνεται σε θεμιτή (νόμιμη) που αποτελεί αντικείμενο εμπορικής πράξης καθώς και σε αθέμιτη, που προέρχεται από υποκλοπή. Η δεύτερη αυτή περίπτωση αποτελεί κύριο αντικείμενο της λεγόμενης "βιομηχανικής κατασκοπείας".

Ο αντίστοιχος όρος για την μεταφορά τεχνογνωσίας, όταν αφορά προσφορά υπηρεσιών λέγεται απλά **επιμόρφωση**.

Η τεχνογνωσία μπορεί να αποτελεί άυλο αγαθό μιας επιχείρησης, εάν και για όσο διάστημα είναι μυστική. Προστατεύεται με βάση το Δίκαιο αθέμιτου ανταγωνισμού.

Σήμερα ευρύτατη χρήση έχει η αγγλική έκφραση "νόου χάου" (know-how = Ξέρω Πώς) που καθιερώθηκε ως διεθνής όρος ταυτόσημος της τεχνογνωσίας.

Κατηγορία:Τεχνολογία
Κατηγορία:Δίκαιο ανταγωνισμού
Κατηγορία:Διανοητική ιδιοκτησία
Μενοικέας

Στην ελληνική μυθολογία το όνομα **Μενοικέας** ή **Μενοικεύς** έφεραν δύο πρόσωπα του Θηβαϊκού Κύκλου.

1.Ο αρχαιότερος Μενοικέας ήταν ο πατέρας του Κρέοντα και μνημονεύεται, όπως και ο γιος του, στην τραγωδία *«[[Αντιγόνη (Σοφοκλή)|Αντιγόνη]]»* του Σοφοκλή. Ως πατέρας αυτού του Μενοικέως αναφέρεται ο Όκλασος και ως παππούς του ο Πενθέας.

2.Ο νεότερος Μενοικέας ήταν εγγονός του προηγούμενου και γιος του Κρέοντα. Ο ρόλος του στη μυθολογία ήταν σημαντικότερος από αυτόν του παππού του, καθώς θυσιάσθηκε με τη θέλησή του στον θεό του πολέμου Άρη για να σώσει τη Θήβα. Αυτό έγινε, όταν πληροφορήθηκε σχετικό χρησμό του μάντη Τειρεσία κατά τη διάρκεια της εκστρατείας των «Επτά επί Θήβας». Μετά από αυτό, αλλά και μετά από τις καυχησιολογίες του Καπανέα, ο Δίας αποφάσισε την αποτυχία της εκστρατείας των «Επτά». Σύμφωνα με τον Παυσανία ο τάφος του Μενοικέως βρισκόταν κοντά στις Νηιστές Πύλες της Θήβας. Επάνω στο μνήμα του ήταν φυτεμένη μία ροδιά.

Κατηγορία:Πρόσωπα της ελληνικής μυθολογίας
Κατηγορία:Θηβαϊκός κύκλος
Εύμολπος

Η λέξη **Εύμολπος**, που σημαίνει τον μελωδικό, εκείνο που τραγουδά γλυκά, μπορεί να αναφέρεται:

* Σε Εύμολπος (μυθολογία), πρόσωπο της ελληνικής μυθολογίας
* Σε εύμολπος (έντομο), κοινή ονομασία αρκετών ειδών κολεόπτερων εντόμων
* Σε εύμολπος (Αρχαιολογία), είδος αρχαίου ποτηριού

Κατηγορία:Αποσαφηνίσεις ονομάτων
Λαομέδων

Στην ελληνική μυθολογία ο **Λαομέδοντας** ή **Λαομέδων** ήταν ένας από τους βασιλιάδες της Τροίας, γιος του Ίλου και της Ευρυδίκης.
## Ο μύθος
Ο Λαομέδων ήταν σύζυγος της κόρης του ποτάμιου θεού Σκαμάνδρου, της Στρυμούς ή Πλακίας (κατ' άλλους της Λευκίππης) και πατέρας πολλών παιδιών, όπως ο Τιθωνός, ο Ποδάρκης και η Ησιόνη. Ως γιος του αναφέρεται (συνήθως ως νόθος) και ο Βουκολίωνας, που τον απέκτησε με τη νύμφη Καλύβη.

Ο Λαομέδων διαδέχθηκε στον θρόνο της Τροίας τον πατέρα του και μετά θέλησε να κτίσει μεγάλα τείχη γύρω από την πόλη. Προσέλαβε λοιπόν με μισθό τους θεούς Ποσειδώνα και Απόλλωνα, τους οποίους ο Δίας είχε τιμωρήσει να υπηρετήσουν θνητό. Οι δύο αθάνατοι εργάσθηκαν πραγματικά επί ένα ολόκληρο χρόνο. Ο Όμηρος αναφέρει ότι ο Ποσειδώνας έκτισε τα τείχη, ενώ ο Απόλλωνας έβοσκε τα κοπάδια του Λαομέδοντα στο όρος Ίδη. Βοηθός αμφοτέρων ήταν ο θνητός Αιακός. Μόλις όμως πέρασε ο χρόνος, ο Λαομέδοντας αρνήθηκε να τους δώσει όσα τους είχε υποσχεθεί και μάλιστα απείλησε τον Απόλλωνα ότι θα τον έδενε και θα τον πουλούσε για δούλο στα νησιά! Τότε οργίσθηκαν οι δύο θεοί και ο μεν Απόλλωνας έστειλε λοιμό στην πόλη, ο δε Ποσειδώνας έστειλε ένα θαλάσσιο τέρας που έβγαινε με την πλημμυρίδα και έτρωγε ανθρώπους.

Σύμφωνα με τον χρησμό που έλαβε τότε ο Λαομέδων, η πόλη θα λυτρωνόταν από το θηρίο αν έδινε σε αυτό ως γεύμα την κόρη του Ησιόνη. Εκείνο τον καιρό πέρασε ο Ηρακλής από την Τροία μαζί με τους Αργοναύτες και υποσχέθηκε στον βασιλιά να σώσει την κόρη του αν του έδινε τα άλογα που είχε λάβει ως δώρο από τον Δία επειδή τον βοήθησε να αρπάξει τον ανιψιό του (κατά μία εκδοχή γιο του), τον Γανυμήδη. Ο Λαομέδων το υποσχέθηκε και ο ήρωας σκότωσε το θηρίο απελευθερώνοντας την κόρη, αλλά ο κακόβουλος βασιλιάς αθέτησε και πάλι την υπόσχεσή του. Ο Ηρακλής θύμωσε και επέστρεψε μετά από καιρό ως αρχηγός στρατού, κυρίευσε την Τροία (πολύ πριν τον περίφημο Τρωικό Πόλεμο) και σκότωσε με τα βέλη του τον Λαομέδοντα και όλους τους γιους του εκτός από τον Ποδάρκη. Την Ησιόνη τότε την έδωσε ως σύζυγο στον φίλο του Τελαμώνα.

Μία παραλλαγή του μύθου λέει αναλυτικότερα ότι ο Ηρακλής απέστειλε πρώτα στον Λαομέδοντα τους Τελαμώνα και Ίφικλο για να ζητήσουν τα άλογα που του είχε υποσχεθεί. Ο Λαομέδων όμως φυλάκισε τους δύο απεσταλμένους του ήρωα και ήταν έτοιμος να επιτεθεί εναντίον των λοιπών Αργοναυτών. Τότε ο Ηρακλής ειδοποιήθηκε από τον Ποδάρκη, κυρίεψε την πόλη και σκότωσε τον βασιλιά. Ο τάφος του βρισκόταν στην Τροία. Σύμφωνα με κάποιο χρησμό, η πόλη ήταν αδύνατο να αλωθεί όσο ο τάφος αυτός παρέμενε άθικτος.

## Δείτε επίσης
* Άλωση της Τροίας (Πολύγνωτος), αναπαράσταση πανοραμικής τοιχογραφίας μεγαλογραφίας του φημισμένου αρχαίου έλληνα ζωγράφου Πολύγνωτου.
* Ο αστεροειδής 6997 Λαομέδων (6997 Laomedon), που ανήκει στην Τρωική Ομάδα και ανακαλύφθηκε το 1977, πήρε το όνομά του από τον μυθικό αυτό βασιλιά της Τροίας.

## Παραπομπές


## Πηγή
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969

Λαομεδων
Μέμνων

Το ελληνικό όνομα **Μέμνων** ή **Μέμνονας** μπορεί να αναφέρεται σε κάποιο από τα παρακάτω πρόσωπα ή τοποθεσία:

## Μυθολογία
* Μέμνων (μυθολογία), ο γιος της Ηούς και βασιλιάς των Αιθιόπων που σκοτώθηκε στον Τρωικό Πόλεμο.

## Αρχαιότητα
* Μέμνων ο Ρόδιος: Πέρσης στρατηγός του 4ου αι. π.Χ.
* Μέμνων ο Μακεδών: Στρατηγός του Μεγάλου Αλεξάνδρου.
* Μέμνων ο Ηρακλείδης: Ιστορικός από την Ηράκλεια του Πόντου.

## Χριστιανισμός
* Άγιος Μέμνων, αρχιεπίσκοπος Εφέσου, που εορτάζεται στις 16 Δεκεμβρίου.
* Όσιος Μέμνων, ασκητής και μοναχός από την Κύπρο, η μνήμη του οποίου τιμάται στις 28 Απριλίου και 19 Μαΐου.
* Άγιος Μέμνων ο Κεντυρίων, που εορτάζεται στις 20 Αυγούστου μαζί με τον Άγιο Σεβήρο.

## Τοποθεσία
* Άγιος Μέμνων (συνοικία Αμμοχώστου), συνοικία του Δήμου Αμμοχώστου

Κατηγορία:Αποσαφηνίσεις ονομάτων
EsseGesse

right|200px|thumb|ο Μπλεκ, από το πενάκι του Sartoris
**Esse G. Esse** ήταν ομάδα τριών διάσημων Ιταλών καλλιτεχνών κόμικς, που από τα μέσα έως τα τέλη του προηγούμενου αιώνα κυριάρχησαν στο χώρο των εικονογραφημένων εκδόσεων της χώρας τους. Το όνομα της ομάδας προήλθε από τα αρχικά γράμματα των επωνύμων των συντελεστών της. 

Οι *Giovanni Sinchetto* (1925-1989), *Darrio Guzzon* (1926-2000) και *Pietro Sartoris* (1926-1989) συνεργάσθηκαν για πρώτη φορά το 1950, όταν για τις εκδόσεις *Torelli* δημιούργησαν το χαρακτήρα “*Kinowa*” με τη βοήθεια του σεναριογράφου *Lavezzolo*. 

Σύντομα, ακολούθησαν οι αυτόνομες δημιουργίες τους “*[[Κάπτεν Μίκι|Capitan Miki]]*” (1951) και “*[[Μπλεκ|Il Grande Blek]]*” (1954) από τις εκδόσεις “*Araldo*”. 

Το 1965 συνεργάσθηκαν με τις εκδόσεις *CEPIM* ( του *G. L Bonelli*) και έδωσαν ζωή στους χαρακτήρες “*Alan Mistero*” (που κυκλοφόρησε και στη Γαλλία με τον τίτλο “*[[Όμπραξ|Ombrax]]*”) και “*[[Περιπέτεια (κόμικς)|Il Commandante Mark]]*” (για τη Γαλλία “*Cap’tain Swing*”).

## Πηγές
*"*Ο Μπλεκ και οι άλλοι, οι χάρτινοι ήρωες του Στέλιου Ανεμοδουρά*" (Νίκος Δημ. Νικολαΐδης-Γιώργος Πολ. Παπαδάκης, έκδοση "Περιοδικός Τύπος", 2007).

## Εξωτερικοί σύνδεσμοι
*http://www.lfb.it/fff/fumetto/aut/e/essegesse.htm  
*http://lambiek.net/artists/e/esse_g_esse.htm 

Κατηγορία:Ιταλοί δημιουργοί κόμικς
Δρομολογημένο πλοίο

Γενικά **δρομολογημένο πλοίο**, ή *πλοίο γραμμής* λεγόμενο και λάινερ (liner), χαρακτηρίζεται οποιοδήποτε πλοίο που ακολουθεί συγκεκριμένο δρομολόγιο με ειδικό προορισμό και με γνωστους (κατά προσέγγιση) τους χρόνους απόπλου κατάπλου και προσέγγισης ενδιάμεσων λιμένων. Συνεπως πρόκειται για πλοίο που μπορεί να μεταφέρει είτε επιβάτες, είτε φορτίο, είτε και τα δύο. Έτσι ο όρος αυτός περιλαμβάνει όχι μόνο ωκεανοπόρα φορτηγά αλλά και πλοία εσωτερικών θαλασσίων συγκοινωνιών, καθώς και πορθμεία διαύλων, στενών π.χ. Σαλαμίνας, Βοσπόρου κ.λπ.

Ο όρος δρομολογημένο πλοίο λέγεται περισσότερο σε αντιδιαστολή με το αδρομολόγητο πλοίο ή ελεύθερο πλοίο λεγόμενο και τραμπ (tramp).

Κατηγορία:Τύποι πλοίων
Αδρομολόγητο πλοίο

Γενικά **αδρομολόγητο πλοίο** ή *ελεύθερο πλοίο*, λεγόμενο και τραμπ (tramp) χαρακτηρίζεται οποιοδήποτε πλοίο που δεν τηρεί καθορισμένο δρομολόγιο. Συνήθως είναι φορτηγό πλοίο που ναυλώνεται από τους πλοιοκτήτες του, κατόπιν ναυλοσυμφώνου σε ένα ναυλωτή που υπό τους όρους του συμβολαίου το φορτώνει και καθορίζει τους λιμένες προσέγγισης φορτοεκφόρτωσης με τις πιθανές ημερομηνίες κατάπλου στον κάθε λιμένα.

Το δρομολόγιο αυτών των πλοίων και ο αριθμός των λιμένων προσέγγισης εξαρτάται κυρίως από τις δυνατότητες διάθεσης καταλλήλων φορτίων. Επειδή όμως τόσο τα φορτία όσο και οι λιμένες ποικίλουν κατά εποχές και γεωγραφική θέση συμβαίνει πολλές φορές τα πλοία αυτής της κατηγορίας να περιπλανώνται στις θάλασσες επί πολύ χρόνο ή να μένουν αγκυροβολημένα «εν αναμονή εντολών». Για το λόγο αυτό σ΄ αυτά τα πλοία δεν προβλέπονται χώροι ενδιαίτησης επιβατών. 

Τα πλοία της κατηγορίας αυτής συνήθως σχεδιάζονται (ναυπηγούνται) για να μεταφέρουν ογκώδη φορτία όπως σιτηρά άργιλο, πίσσα, τσιμέντο, αλάτι, μεταλλεύματα κ.λπ ή ακόμα και γενικό φορτίο. Σήμερα για μείωση του χρόνου αναμονής ναύλωσης (αναμονής εντολών) ναυπηγούνται πλοία που μπορούν να μεταφέρουν είτε μόνο ένα είδος ορισμένου φορτίου είτε και άλλο είδος από τον τόπο προρισμού, δηλαδή πετρελαιοφόρο που φθάνοντας στον προορισμό μετά την εκφόρτωσή του, φορτώνει από ίδιο λιμένα μετάλλευμα ή σιτηρά  για επόμενο λιμένα προορισμού. 

Τα αδρομολόγητα πλοία γενικά είναι μεγάλα φορτηγά για να μεταφέρουν μεγάλη ποσότητα φορτίου, όχι όμως και πολύ μεγάλα ώστε να μπορούν να προσεγγίζουν σε μικρούς λιμένες εφόσον το συμφέρον του πλοιοκτήτη το επιβάλει. Έτσι η χωρητικότητα αυτών κυμαίνεται από 3.000 μέχρι 12.000 τόνους γκρος. Παρά το ότι και η ταχύτητα των πλοίων «τραμπ» αποτελεί μία επιθυμητή ιδιότητα, εν τούτοις επειδή αυξάνει σημαντικά το κόστος (έξοδα) του ταξιδιού κυμαίνεται μεταξύ 12 και 16 κόμβων. Το πλεονέκτημα των πλοίων αυτών που συνήθως ναυλώνονται για ένα ή περισσότερα ταξίδια ή κατά συγκεκριμένο χρόνο είναι ότι μπορούν να επωφελούνται από τις καλές εξελίξεις της ναυλαγοράς, και αντίθετα το μειονέκτημά τους είναι ότι σε περιόδους ύφεσης, όταν η μεγάλη προσφορά τέτοιων πλοίων πιέζει τη ναυλαγορά, να δυσκολεύονται να βρουν φορτία για μεταφορά. Στο σημείο αυτό αξίζει ν΄ αναφερθεί ότι οι Έλληνες πλοιοκτήτες θεωρούνται να κατέχουν παγκοσμίως τη μεγαλύτερη ροπή διαχείρισης ελεύθερων φορτηγών πλοίων.

Κάθε πλοίο που ολοκλήρωσε τους όρους ναύλωσής του και είναι έτοιμο για νέα ναύλωση λέγεται αδρομολόγητο ή *ελεύθερο* (για ναύλωση).

Κατηγορία:Ναυλαγορά